AlexejDobrolubov/national_council_slovak_2010 huggingface dataset:
12. schôdza NR SR - 8.deň - B. popoludní
Dátum: 2020-09-29
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

14. Ďakujem za slovo. Pani kolegyňa, vy ste časť svojho vystúpenia venovali chemickému potratu takzvanému alebo tej tabletke, ktorá má - v úvodzovkách - vyriešiť problémy, a používali ste tam aj nejaké vyjadrenia odborníkov, tak skúsim ja teraz odcitovať jedného odborníka. Je to detský lekár pán MUDr. Jozef Marec, primár na detskom oddelení, a má viac ako 30 ročnú prax a on hovorí, ako, ako ho štve, že politici z tohto si robia nejaké piár, a hovorí - a to je veľmi, veľmi dôležité: „Ich úlohou, úlohou politikov by malo byť nie, či potraty áno, alebo nie, prípadne od ktorého týždňa, ale hlavne aby sa deťom z nechcených gravidít vytvorili podmienky dôstojné pre život.“ A práve toto je omnoho, omnoho ťažšie pre nás politikov, pomáhať týmto ženám a tým deťom, ako im ponúknuť, nech sa páči nejaká tabletka, vyriešte si to za nás. Toto treba presadiť a toto presadzuje náš zákon sčasti. Povedali ste, nie je tam v tom zákone toto, nie je tam toto, ale sčasti riešime tie problémy, ktoré mamičky, ktoré otehotnejú, majú. Ďakujem.
12. schôdza NR SR - 8.deň - A. dopoludnia
Dátum: 2020-09-29
Poslanec: Šefčík, Marek (OĽANO)
Druh vystúpenia: Vystúpenie v rozprave

62. Vážený pán predsedajúci, ďakujem za slovo. Vážený pán predsedajúci, pani navrhovateľka, kolegovia a kolegyne poslanci, k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, je to tlač č. 154. Podľa § 80 ods. 2 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov podávam informáciu o výsledku prerokovania návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony vo výboroch. Uvedený návrh zákona prerokoval ústavný výbor, výbor pre sociálne veci a výbor pre zdravotníctvo ako gestorský výbor. Ústavnoprávny výbor a výbor pre sociálne veci súhlasili s návrhom zákona a odporučili Národnej rade návrh zákona schváliť s pozmeňujúcimi a doplňujúcimi návrhmi, ktoré sú obsiahnuté v časti IV Informácie. Výbor Národnej rady Slovenskej republiky pre zdravotníctvo neprijal uznesenie k predloženému návrhu zákona, nakoľko návrh schváliť predmetný návrh zákona nezískal súhlas nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Gestorský výbor nedostal žiadne stanoviská poslancov, ktorí nie sú členmi výborov, ktorým bol návrh zákona pridelený. Výbor Národnej rady Slovenskej republiky pre zdravotníctvo ako gestorský výbor rokoval dňa 22. septembra 2020. Spoločná správa ani stanovisko gestorského výboru neboli schválené, keďže návrh stanoviska gestorského výboru odporúča predmetný návrh zákona schváliť, ani návrh spoločnej správy nezískali súhlas nadpolovičnej väčšiny prítomných poslancov podľa § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Výbor ma určil za spoločného spravodajcu a budem navrhovať ďalší postup. Pán predsedajúci, skončil som, môžte otvoriť rozpravu.
12. schôdza NR SR - 4.deň - B. popoludní
Dátum: 2020-09-22
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

210. Pán Kotleba, zase projekt COVID. Všetko viete dopredu. Úplne všetko. Akože ešte nevieme, že či vakcína vôbec bude, aká bude a ako bude vyzerať očkovanie a či vôbec bude, ale vy už aj s predkladateľom dopredu viete, že aký chemický hnoj budeme si do tela dávať a neviem čo, jak ste sa vyjadrovali. Chcem som zaregovať, zareagovať ešte na tú vec s tými rúškami. To je, to možno nie sú až tak podstatné veci, ale ide o ten princíp, že keď pán Osuský telefonoval, zazvonil mu telefón, tak ste sa doňho pustili ako osy, všetci kotlebovci, len vám tak očká žiarili. Ale teraz, áno, on zložil a nehovoril ďalej. Ale teraz, keď vás upozorní, keď vás upozorní predsedajúci na rúška, ani, ani ne..., ani v páke to nemáte. Včera sa to stalo tiež, predtým tiež, stále, deň čo deň, keď máme rokovanie, tak týmto zdržiavate. A vtedy keď bolo, bol ten incident s pánom Osuským, tak ja som sa na vás pozrel, ja som nedal procedurálny návrh, ale z tých, čo ste tam sedeli, asi traja mali normálne rúška, ostatní ho buď mali dole jak teraz pán Mazurek, alebo na pol žrde jak pán Kotleba. Takže, pán Kotleba, ešte posledná vec. Tu ste ma prišli potľapkať, že vám nemám brať čas. Pán predsedajúci vám vrátil čas, mali ste ešte viac, jak ste potrebovali. Podľa mňa je dosť plytké volať ma niekde za dvere si vybavovať nejak... (Prerušené vystúpenie časomerom.)
12. schôdza NR SR - 4.deň - B. popoludní
Dátum: 2020-09-22
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

56. Ďakujem za slovo. Ja by som zareagoval iba na tú... Alebo dve veci. Tá poznámka o tom, že ako pôjdeme teraz strhávať pomníky, hviezdy a neviem čo. Tak pokiaľ ja dobre viem, tak zákon alebo pripravovaný zákon je nastavený tak, že nebude platiť do minulosti, ale odkedy ho prezidentka podpíše, tak bude platiť do budúcnosti. Čiže ani ulice, ktoré sú teraz pomenované, sa nebudú, ktoré sú pomenované po nejakých funkcionároch, nebudú sa meniť ich názvy alebo pôjde to pekne do budúcnosti. No a čo sa týka otca biskupa Jána Vojtaššáka, tak ja si takisto vážim tohto človeka. A už pán Dostál povedal v svojom vystúpení, že človek sa môže zmeniť a existujú ľudia, ktorí boli verní tomu komunistického zločineckému režimu a ubližovali ľuďom, ale potom existujú ľudia, ktorí, naopak, trpeli za toho režimu, aj keď predtým možno boli..., boli v strane. Takže preto si myslím, že, alebo dúfam, že to bude v zákone vyprecizované a bude jasné, kto je na tej strane a kto na tej druhej strane. Ďakujem.
12. schôdza NR SR - 4.deň - B. popoludní
Dátum: 2020-09-22
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

40. Ďakujem za slovo. Pán Blaha, iba egoista, ktorému za socializmu bolo dobre, bude hovoriť o práci, o istotách, o bytoch a schválne opomenie obludné politické procesy, zločiny toho zverského režimu. Komunisti ľudí tyranizovali a nehovoríme o jednotkách alebo desiatkach, ale o desaťtisícoch ľudí. Vy ste spomenuli v svojej reči Alexandra Dubčeka, pred chvíľou bolo spomínané, že, že on tu nepatrí momentálne, ale to, že bol Alexander Dubček človekom, ktorý sa snažil ten režim vylepšiť, predsa neznamená, že ten režim zločinecký nebol. Socializmus nikdy nemal a ani nikdy nebude mať v žiadnej podobe ľudskú tvár. Ďakujem.
12. schôdza NR SR - 4.deň - A. dopoludnia
Dátum: 2020-09-22
Poslanec: Šefčík, Marek (OĽANO)
Druh vystúpenia: Vystúpenie v rozprave

52. Vážený pán predsedajúci, milé kolegyne, vážení kolegovia poslanci, keďže je zlúčená rozprava o troch bodoch programu, ja upresním, že môj príspevok bude k pamätnému dňu obetí komunistického režimu. Možno si niekto povie, že ide len o symbolickú vec, že ide o zákon, ktorý nemá priamy dopad na fungovanie našej krajiny. Možno. My si však myslíme, že pamätný deň, pri ktorom si raz ročne spomenieme na obete komunizmu, je veľmi dôležitá vec. Keď v ’89. roku nastali zmeny v našej spoločnosti, bol som len na druhom stupni základnej školy. Nevidel som do toho ako dieťa, ale môj otec ma postupne do veci zasväcoval. Jeho presviedčali, aby vstúpil do strany, sľubovali výhody. Nevstúpil. Mohol zabudnúť na kariérny rast, na posun v zamestnaní či ďalšie výhody. Kontakt s osobami, ktoré ale trpeli omnoho, omnoho viac, boli v žalároch väznení a mučení, som získal až neskôr, keď som začal pracovať. Hlavná predkladateľka zákona pani poslankyňa Anna Záborská sa v úvodnej reči, bolo to minulý piatok, rozrozprávala o človeku, ktorý si mnohé vytrpel kvôli svojmu presvedčeniu a na ktorého meno sa viaže dátum navrhovaného pamätného dňa. Takmer 14 rokov väznený lekár Silvester Krčméry ukázal obrovskú vnútornú, morálnu silu. Jeho vlastná obhajoba na súde práve 24. júna 1954 obsahovala vetu, ktorá je heslom navrhovaného pamätného dňa: „Vy máte v rukách moc, ale my máme pravdu.“ Lenže tento pamätný deň nie je len o pánovi MUDr. Krčmérym, ale rovnako o vyše 70-tisícovom dave ľudí, ktorí boli počas komunizmu odsúdení, väznení z politických dôvodov. Dovoľte mi povedať aj osobnú skúsenosť s ľuďmi, ktorí toto zažili. Mal som tú česť poznať osobne napríklad Antona Srholca, ale aj ďalšieho Saleziána Ernesta Macáka. Don Ernest mi hovoril o svojom utrpení. Mučili ho, väznili, použili dokonca opakovane mučenie elektrickým prúdom i ďalšie praktiky, aby ho zlomili. Nepodarilo sa im to. Prenasledovali jeho rodičov, blízkych, robili mu zo života peklo. Prečo to spomínam? Chcem zdôrazniť, že niektorí z nás aj vďaka týmto stretnutiam a osobným rozhovorom nemajú problém odsúdiť tieto zločiny proti ľudskosti a nezabudnú na obete zločineckého režimu nikdy. Mladé, nastupujúce generácie však už nebudú môcť byť konfrontované svedkami týchto udalostí. Áno, jasné že sú knihy, sú filmy, sú dokumenty. Osobný kontakt iste nemôže nahradiť ani pamätný deň. Napriek tomu to môže posilniť pamäť národa a rovnako tak z úcty k trpiacim a obetiam spomenúť si na nich a uctiť si ich pamiatku aj pamätným dňom. Prosím vás na záver, všetkých poslancov o podporu tohto zákona. Nech je 24. jún Deň pamiatky obetí komunistického režimu. A ešte ďakujem pani poslankyni Záborskej a ďalším spolupredkladateľom za ich iniciatívu. Ďakujem za pozornosť. (Potlesk.)
12. schôdza NR SR - 2.deň - A. dopoludnia
Dátum: 2020-09-17
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

73. Ďakujem za slovo. Pán poslanec, vy ste to hrubo rozdelili, akí vy ste ľavičiari a chcete pomáhať dôchodcom a my sme pravičiari a im chceme brať. Tak 13. dôchodok ja vnímam, že schvaľujeme my, vy ste spravili to, že ste ho iba navrhli dva týždne pred voľbami ako volebnú korupciu. Za vašich vlád sa stala krivda aj ženám, ktoré sú ročníky 1958 – 1960, o ktorých tu už bola reč, že boli protestovať a znova túto krivdu chce napraviť táto vláda. Takže kto je ľavičiar a kto je pravičiar? Treba povedať pravdu, že viacerí smeráci aj hlasáci tu tvrdia, stále omieľajú dôchodcov, dôchodcov, dôchodcov. Je to o tom, že práve tam je vaša najväčšia voličská základňa, preto tak na to hráte. Áno, dôchodcovia, chceme im pomôcť, schválil sa alebo sa schvaľuje 307 mil. na ich 13. dôchodky, a u vás to bolo tak, že ste dali na vianočný 150 mil. Takže neviem, tie porovnania, skutky a činy nedelil by som to takto hrubo na pravicu a ľavicu, lebo my fakt konáme a chceme konať. Posledná poznámka je k tomu pojmu generačný rasizmus. No tak je to, samozrejme, nezmyslený pojem, ale ja by som použil iný. Generačný cynizmus je to, ako, ako ste stále a stále to robíte, stále už vyše dekády, oblbovanie dôchodcov... (Prerušenie vystúpenia časomerom. Potlesk)
12. schôdza NR SR - 2.deň - A. dopoludnia
Dátum: 2020-09-17
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

37. Pán Kamenický, sú tu politici, ktorí podviedli ľudí, keď sľubovali diaľnice do roku 2010, odvolávanie ministrov v prípade podozrenia, dokonca sľubovali 13. dôchodky aj odchod z politiky do roku 2014 a tak ďalej a tak ďalej. Mohol by som pokračovať. Kolega spomínal volebnú korupciu v prípade sľúbených 13. dôchodkov schválených dva týždne pred voľbami. Žalúdok sa obracia, ak ľudia, ktorí majú podvody na voličoch v DNA, vyčítajú teraz ministrovi, že nedáva 150 mil. dôchodcom, tak ako to oni schválili na vianočné príspevky, ale dáva 307 mil. eur. Veď to je absurdné! Ďakujem.
12. schôdza NR SR - 1.deň - B. popoludní
Dátum: 2020-09-16
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

153. Ďakujem za slovo. Pán poslanec, tak úplne z fleku to vyzerá výborne, že znížme odvody. Ste hovorili presne, že zvyšovaním minimálnej mzdy môžme ohroziť nejaké podniky alebo podnikateľov, ktorí nebudú mať na to, aby zamestnávali ďalších a ďalších ľudí, a navrhujete zníženie odvodov. To je fantázia, výborne! Lenže tie odvody predsa na niečo slúžia, z tých odvodov sa niečo platí. Musí aj z niečoho žiť školstvo, zdravotníctvo, tí ľudia predsa pôjdu, nepotrebujú len v peňaženke mať, ale potrebujú, aby aj za tie odvody dostali kvalitné zdravotníctvo, resp. školstvo. Takže jedno s druhým je spojené. Vy to poviete tak jednoducho, znížme odvody, ale predsa na to sa nabaľujú ďalšie a ďalšie veci. Ďakujem.
10. schôdza NR SR - 1.deň - B. popoludní
Dátum: 2020-07-23
Poslanec: Šefčík, Marek (OĽANO)
Druh vystúpenia: Vystúpenie s faktickou poznámkou

90. Ďakujem za slovo. Pán Blanár, vy stále sa vraciate k tým trinástym dôchodkom, ako vy ste chceli, a my nechceme. Ale ja si pamätám situáciu, keď ste tu mali jednofarebnú vládu, len SMER, SMER, SMER. A aj tak, a v dobrých časoch, a aj tak ste trináste dôchodky tým ľuďom nedali. A teraz nás kritizujete ešte nie je ani záver roka, že my im niečo nedáme. Na niečo bol ten rozpad SMER-u a HLAS-u podobnému Ficovi dobrý. Viete načo? Že Fico vtedy na chvíľku stratil sebakontrolu a povedal pravdu, že tie trináste dôchodky bola volebná korupcia. Tak čo nám tu chcete hovoriť, čo nám chcete nahovárať, čo nám chcete vyčítať? A z vášho, dúfam, že posledného prejavu, ešte jedna vec. Hovoríte, že Igor Matovič ako premiér, že dohadoval nejaké veci, ale že dôležité veci sa dohadujú v kuloároch. No tak ja vám poviem, ja chcem transparentného premiéra, chcem, aby konal rázne a na rovinu navonok, a tie kuloáre, ktoré vy ste nám ukázali, napríklad Počiatek, ináč neviem, kde sa nachádza momentálne, Počiatek s Trnkom, keď v kuloároch zabudli, že je kamera, alebo nevedeli, že je kamera, tak takto v kuloároch, jak vy ste dohadovali tie najväčšie veci, takto my konať nechceme. A ja budem rád, keď takto premiér nikdy nebude konať. Ďakujem.
23. schôdza NR SR - 3.deň - B. popoludní
Dátum: 2021-01-28
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

257. Ďakujem pekne za slovo, pán predsedajúci. Ďakujem, pán poslanec, za komparáciu z jednotlivých štátov. Ja by som ešte uviedol také porovnanie napr. z Holandska alebo z Belgicka. V Holandsku je napríklad národná agentúra pre cestnú dopravu, ktorá je v podstate civilnou organizáciou, ktorá má pod sebou práve z organizačného aj právneho, registračného hľadiska presne túto oblasť, čiže registrovanie ŠPZ-iek, a v Belgicku je to federálna služba pre verejnú správu, ktorá tiež je vyslovene špecifikovaná na túto oblasť, a preto hovorím, ako kľudne poďme, nemôžem reagovať na ďalších kolegov, ale takto nepriamo poviem, že určite do budúcna by mala byť diskusia, ja sa tejto diskusii absolútne nebránim, ale poďme aj komunikovať so zodpovednými orgánmi, ako s Prezídiom Policajného zboru, s ministerstvom vnútra, s ministerstvom dopravy, pretože, samozrejme, bude to mať vplyv na, na aj jednotlivé systémy na mýto, ŠPZ-ky, čiže je to obrovská oblasť, preto aj tak chcem vysvetliť nepriamo, že prečo nejdeme teraz do všetkého. Poďme postupne, poďme salámovou metódou, aby sme videli, že či funguje to, čoho sa dotýkame, tak ako má. Potom keď uvidíme, že je to dobré, tak poďme ďalej, ďalej, tak, aby to bolo v prospech ľudí. Čiže určite týmto návrhom nekončíme, ale ideme ďalej. Ďakujem.
23. schôdza NR SR - 3.deň - B. popoludní
Dátum: 2021-01-28
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

241. Ďakujem za slovo. Pán poslanec, áno, veľmi dobre si uviedol, že jeden z tých dôvodov, prečo sa predkladá aj tento návrh zákona, je ochrana životného prostredia. A ja by len doplnil, aby aj kolegovia vedeli, tak jedna ŠPZ-ka stojí okolo 8,50, čo sa týka výroby a všetkých tých procesov, ktoré s tým súvisia, s tým, že ministerstvo vnútra objednáva ročne okolo tých milión ŠPZ-iek, čiže vychádza nám to od tých 8,5 do 9 mil. eur. Keď si zoberieme, že koľko reálne za rok sa vygeneruje tých ŠPZ-iek na vozidlá, koľko nám tých ŠPZ-iek zostane voľných, to znamená, že okolo tých 4,5 - 5 mil. eur nám ide do koša. Tých 4,5 - 5 mil. eur vieme do budúcna vygenerovať na oveľa dôležitejšie veci alebo ich efektívnejšie použiť v iných, v iných procesoch. Čiže nejde tu len o úsporu času pre motoristov, nejde tu len o úsporu finančných prostriedkov pre motoristov, ale nepochybne aj o ochranu životného prostredia, pretože keď si predstavíme, aká veľká kopa je tých 400-tisíc ŠPZ-iek, tak, samozrejme, že je to, je to úplne ako scestné, akým spôsobom sa rieši tento proces. Ďakujem. Len na doplnenie.
23. schôdza NR SR - 3.deň - B. popoludní
Dátum: 2021-01-28
Poslanec: Svrček, Miloš (SME RODINA)
Druh vystúpenia: Vystúpenie

225. Ďakujem pekne za slovo, pán predsedajúci. Vážené dámy, vážení páni, predkladám vám teda návrh zákona č. 8/2009 Z. z. o cestnej premávke. Jeho cieľom je zavedenie možnosti tzv. prenositeľnosti tabuľky s evidenčným číslom vozidla, tzv. ŠPZ-ka z pôvodného majiteľa motorového vozidla na nového majiteľa motorového vozidlo, pričom pôvodnú tabuľku bude môcť použiť bez ohľadu na to, či má v danom okrese trvalý pobyt. Viazanosť evidenčného čísla vozidla na okres trvalého pobytu vlastníka vozidla sa teda vypúšťa úplne a zároveň sa navrhne možnosť ponechania EČV pre predávajúceho pri zmene držby vozidla na inú osobu. Takéto evidenčné číslo vozidla si bude môcť predávajúci prideliť na svoje ďalšie vozidlo. Viac a podrobne o tomto návrhu poviem aj v rozprave, do ktorej sa teraz aj hlásim. Ďakujem.
23. schôdza NR SR - 2.deň - B. popoludní
Dátum: 2021-01-27
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

179. Ďakujem za slovo. Áno, pán poslanec, región východnej Európy je určite zdrojom mnohých potenciálnych hrozieb aj pre Slovenskú republiky vrátane možnosti hybridných, kybernetických a spravodajských operácií, ktoré ste tu spomínal. Kybernetické útoky sa, bohužiaľ, stali v dnešnej dobe súčasťou tých regionálnych konfliktov a mocenského súperenia. Priniesli napätia medzi štátmi a určite sa ich počet bude zvyšovať. Môžu totiž zásadných spôsobom ohroziť chod štátu, spoločnosti a bezpečnosť občana poškodiť a ochromiť nosné komunikačné, energetické, finančné systémy. Spôsobiť významné ekonomické škody a narušiť spoločenskú stabilitu a verejný poriadok, ako aj ochromiť základné funkcie štátu, ako sa to v mnohých prípadoch v minulosti stalo. Ja som dnes už spomenul, čo je najväčšia hrozba pre Slovenskú republiku. Nie krajina, ktorú ste v rozprave spomínal, ale skôr Čína. Ak si v prípade Pekingu nedáme pozor, môže sa stať, že príde o suverenitu v kontrole dát. Ak by čínske spoločnosti boli, ktoré sú previazané s čínskym režimom, vstúpili do budovania 5G sietí, na to si musíme dať pozor. Netvárme sa, že kybernetický útok nám hrozí len z východu, zas nebuďme naivní. Každá veľmoc má svoje záujmy. Ja ešte chcem na záver povedať, že v návrhu bezpečnostnej stratégie v Slovenskej republiky oceňujem určite aj podrobnú časť venovanú budovaniu odolnosti. Veľmi dôležité slovo odolnosť. Ak majú opatrenia na zvýšenie odolnosti byť účinné, musí im predchádzať pomerne detailné zmapovanie existujúcich medzier. A aj od ministerstva zahraničných vecí a od pána ministra očakávam v budúcnosti, že sa stanovia aj ako priorita uskutočnenie auditu bezpečnosti a odolnosti Slovenskej republiky. Ďakujem.
23. schôdza NR SR - 2.deň - B. popoludní
Dátum: 2021-01-27
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

141. Ďakujem za slovo. Pán poslanec Kotleba, chcem len dodať, že tento dokument, ktorý máme predložený v rámci rozpravy, je určite rozsiahlejší a podľa môjho názoru po formálnej stránke je dobre spracovaný a vystihujúci podstatu toho bezpečnostného hľadiska alebo stratégie štátu. Po obsahovej stránke musím však tiež dodať, že napríklad mám výhradu voči chýbajúcemu zvýrazneniu úlohy napríklad krajín V4 alebo spolku Vyšehradskej štvorky napríklad chýba mi tam alebo je tam opomenutý postup v boji proti organizovanému zločinu. Keďže je to bezpečnostná stratégia, tak s týmto si to spájam. Taktiež vzťahy s Tureckom, ale je to vec názoru pochopiteľne. Ale v rámci tejto faktickej poznámky by ma zaujímalo, aký je váš názor na úpravu vzťahov s Ruskou federáciou. Podstatné pre mňa je napríklad ustanovenie bodu 81 tohto návrhu, kde sa konštatuje, že Slovenská republika má záujem rozvíjať dobré vzájomné vzťahy s Ruskou federáciou. V stratégii je dané taktiež aj to, že Slovenská republika chce rozvíjať tieto vzťahy a politická, politika Slovenskej republiky voči Rusku za daných okolností ostane postavená na hľadaní prienikov spoločných záujmov. Čiže stručne povedané, a je to podľa môjho názoru aj dobré, že Rusko už nie je chápané ako bezpečnostná hrozba, ako to prijala predchádzajúca vláda a jednohlasne. Dokonca zložená aj z ministrov strany SMER schválila v októbri 2017, že to už nie je bezpečnostná hrozba, ale bezpečnostná výzva. A som presvedčený, že nemôže byť na Slovensku a v Európe nikto, kto by nemal záujme na mierovom spoluži... spolunažívaní Európskej únie a Ruskej federácie v priestore od Vladivostoku až po Lisabon, od Baltu až po Stredozemné more. Pretože zák...(Prerušenie vystúpenia časomer.)
23. schôdza NR SR - 2.deň - B. popoludní
Dátum: 2021-01-27
Poslanec: Svrček, Miloš (SME RODINA)
Druh vystúpenia: Vystúpenie s faktickou poznámkou

102. Ďakujem za slovo. Pán podpredseda, zaujala ma tá stať, kde ste hovorili napríklad o Číne a jej pôsobení. Áno, bezpečnostná stratégia viac ako v minulosti hovorí aj o Číne, ktorá je globálnejším hráčom ako Rusko a hoci Slovensku je geograficky vzdialenejšia. Vnímam, že dokument sa do veľkej miery odvoláva na jazyk, ktorý v súvislosti s Pekingom používajú jednak Európska únia a NATO. Teda, že Čína môže byť v niektorých oblastiach partnerom, čo sa týka napríklad boja s klimatickými zmenami, ale, samozrejme, v iných môže byť aj konkurentom a rivalom. Stratégia jasne hovorí, čo je základom politického a bezpečnostno-politického ukotvenia Slovenska. Sú to určite demokracia, ľudské práva, ľudská dôstojnosť, na ktoré sa dokument odvoláva a zároveň sú to fungujúce medzinárodné inštitúcie, ako sú Európska únia a NATO. A pre Slovensko a pre ďalších, ktorí sa hlásia k tomuto hodnotovému nastaveniu, sú to piliere demokratického svetového usporiadania. Z toho nám však na druhej strane vyplýva, že štáty a mocnosti, ktoré podkopávajú túto hodnotovú základňu, sú automaticky výzvou pre našu bezpečnostnú politiku. Čína je geograficky vzdialená od Slovenska, áno, ale musíme si uvedomiť, že je aj veľmi prítomná, či už prostredníctvom investícií, alebo technologických sietí. A ak si v prípade Pekingu nedáme pozor, vážení, môže sa stať, že napríklad prídeme o suverenitu, čo sa týka kontroly dát, ak by čínske spoločnosti previazané s čínskym režimom vstúpili do budovania 5G sietí na Slovensku. Áno, Čína je v zásade kľúčovou výzvou pre povojnový demokratický systém a inštitúcie, ktoré na základe neho vznikli. Ale ak sa budeme tváriť, že sa nič nedeje a hrozbami sa nebudeme zaoberať môžeme o pár rokov horko zaplakať. Ďakujem.